钦定古今图书集成/明伦汇编/闺媛典/第028卷 > 周六都督阳林伯长孙夫人罗氏墓志铭
## 钦定古今图书集成/明伦汇编/闺媛典/第028卷 > 周六都督阳林伯长孙夫人罗氏墓志铭

前人

夫人讳某，恒州代郡太平县人。祖某。父协，周大将军
南阳郡公。夫人资于事亲，躬奉训诫，教于宗室，足闻
《诗》《礼》。及乎言归，肃恭如事，𬞟藻维敬，纮𫄧是勤。内位
克谐，中闺以睦。年龄不竞，霜露先侵，更无延寿之杯，
遂阙长生之枕。以周天和四年二月八日，薨于长安
之洪固乡，时年二十有三。其年某月日，葬于万年县
之寿里。山非宋国，翻为“节女之陵”；地异荆台，遂有贤
妃之墓。铭曰：

毕狼建国，灵武开都，地接天柱，山临宝符，人资义烈，
世袭雄图。《葛覃》维萋，棠棣早盛，既安淑德，爰从配命，
四教弘宣，三星克正，霜凋桂苑，风落芝田。三从阙性，
五福伤年，归安永绝，言告长捐。凄切郊野，纡回隰原。
风惨云愁，松悲露泣，朗月空嗟，伤神何及。